ཕྱི་ཉིན་སྡེ་བའི་མང་ཚོགས་རྣམས་མ་ཎི་ཁང་དུ་མཆོད་མཇལ་ལ་སླེབས་དུས།བྱིས་པ་རྣམས་ཀྱིས་ཚི་ལེན་ཚི་སྟུག་དང་དོར་མ་ལྷན་པ་ཅན་པོ།རས་ལྷམ་སྣ་རལ་སོགས་གཞོགས་སུ་དོར་ཏེ་ཡུན་རིང་གྱོན་མ་མྱོང་བའི་ཚུགས་ཀ་ཐ་དད་པའི་སྟོད་གོས་གསར་པ་དང་ལོ་གསར་ལ་ལེགས་སྐྱེས་སུ་བྱིན་པའི་ཀ་སྣོད་ཆུ་ཁུག་གང་པོ་ཁྱེར་ཏེ།བྱིས་པ་མང་པོ་མ་བགྲོས་གཅིག་མཐུན་ངང་མཉམ་དུ་འདུས་སྲིད་ལ།དེ་རུ་ཕན་ཚུན་གྱི་གྱོན་གོས་གསར་པ་ངོམ་སོ་བྱེད་ཅིང་།ཕན་ཚུན་གྱི་ལོ་གསར་ལེགས་སྐྱེས་ཀྱི་མང་ཉུང་གཤིབ་ཅིང་བརྗེ་རེས་བྱེད་པའི་མི་ཚད།ཤོག་སྦག་བཀད་པའི་སྦྱོར་བ་རེ་ཞིག་མགོ་རྩོམ་པ་རེད།བྱིས་པ་དག་ལྷང་ལྷང་ཤོག་སྦག་གི་འགད་སྒྲ་དང་ལྷན་དུ་ཡར་རྒྱུག་མར་རྒྱུག་སྒོས་བདའ་འདེད་ཀྱི་རྩེད་འཇོ།བཞའ་རེས་ཀྱི་རྩེད་འཇོའི་ཁྲོད་ཧབ་ཆ་དིར་རེ་མཐོངས་དབྱིངས་ཀྱི་བྲག་ཅར་བསྐུར་ཏེ་ལོ་གསར་གྱི་རྣམ་པ་གསར་པ་འཁྲུག་ཆ་དོད་པོར་བཟོས་འགྲོ་བ་རེད།མ་ཟད་ལོ་སར་ཚེས་གཅིག་ནས་བཟུང་ཤ་ཉེ་ཁྱིམ་མཚེས་དག་གིས་ཕན་ཚུན་ལོ་ཉུལ་དུ་འགྲོ་བ་དེར་ལོ་སར་ཞེས་འབོད་པ་དང་།ལོ་ཉུལ་དུ་ཡོང་ན་ཤ་མོག་དང་འབྲས་སྐྱ།ཆོབ་སོགས་ཀྱིས་སྣེ་ལེན་བཟང་པོ་བྱེད་བཞིན་བདུད་རྩི་ཆང་གི་མགྲོན་བསུ་དང་གླུ་གར་གཞས་གསུམ་གྱི་ལྟད་མོ་གྱ་ནོམ་པ་སྟོན་ནོ།།